La segona etapa de la Volta Ciclista València Fèmines se celebra a Llíria
29 de maig de 2018

El nucli urbà de Llíria serà el principal escenari de la segona etapa de la III Volta Ciclista València Fèmines-Trofeu Diputació de València. La plaça Major de la localitat edetana acollirà l'eixida i meta d'esta prova de 80,5 quilòmetres que es disputarà dissabte que ve 2 de juny.

La primera tinent d'alcalde de l'Ajuntament de Llíria, Consuelo Morató, ha assistit hui a la presentació d'esta competició, que s'ha celebrat en la seu de Caixa Popular, amb la presència de la diputada provincial de Joventut, Esports i Igualtat, Isabel García, i el president de la Federació de Ciclisme de la Comunitat Valenciana (FCCV), Amadeo Olmos.

La Volta Ciclista València Fèmines 2018 consta de 3 etapes. La primera eixirà de València i finalitzarà a Riba-roja de Túria, la segona se celebrarà a Llíria i la tercera a Moncada. La carrera, per a categories Júnior, Elit i Sub23, compta amb la participació d'equips de tota la geografia espanyola.

L'eixida neutralitzada de la segona prova, Gran Premi Ajuntament de Llíria, es realitzarà a les 15.55  hores des de la plaça Major. L'arribada està prevista sobre les 18.00 hores.

Talls de trànsit

Amb motiu d'esta competició, la Policia Local de Llíria ha informat que la circulació  de vehicles en la plaça Major estarà restringida des de les 14.00 hores del dissabte i fins a la finalització de la prova. A més, es produiran talls puntuals de trànsit en altres carrers del municipi durant el pas de les corredores, que l'Ajuntament comunicarà a través de les seues xarxes socials.